Um 600 sýni verða tekin úr fuglum á næstu mánuðum
Minnst 600 sýni verða tekin úr villtum fuglum og alifuglum víða um land á næstu mánuðum í því skyni að leita að fuglaflensusmiti. Ekki er þó víst að alifuglar smitist af fuglaflensu, berist hún með farfuglum hingað til lands. Góðar varnir eru á stærstu búunum og viðbragðsáætlun liggur fyrir.
Þá telja sérfræðingar ólíklegt að menn smitist af fuglaskít eða af gæludýrum sem hafa átt við fuglshræ. Þeir sem hafi smitast af fuglaflensu eigi sameiginlegt að hafa verið í miklu návígi við sýkta fugla.
Fuglaflensuveiran hefur ekki greinst í sýnum úr villtum fuglum á Íslandi, en lögð er áhersla á að veiran greinist um leið og hún berst hingað. Að mati Halldórs Runólfssonar yfirdýralæknis er vandinn nú að ekki er hægt að rannsaka sýnin hér, heldur þurfi að senda þau til Bretlands þannig að greining taki tvo daga.
Sala á alifuglakjöti hefur ekki dregist saman, en hins vegar óttast alifuglabændur að það kunni að gerast, sérstaklega nú þegar sjúkdómurinn hefur greinst í nágrannalöndum. Matthías H. Guðmundsson, formaður Félags kjúklingabænda, segir því mikilvægt að almenningur sé upplýstur um sýkingarhættu og viðbrögð. "Við erum miklu betur sett en margar aðrar þjóðir," segir Matthías um smitvarnir á kjúklingabúum.
Á vegum Landbúnaðarstofnunar hefur hópur unnið að áætlun um viðbrögð komi upp grunur eða staðfesting á fuglaflensusmiti í alifuglabúum. Verða búin einangruð og öllum fuglum líklega fargað í sérbúnum gámum, sem óskast hafa keyptir.
Fuglaflensuveiran drepst hratt við mikinn hita og lifir mest í 35 daga við fjögurra gráðu hita. Því er engin hætta á að hún varðveitist í jörðu eins og miltisbrandsgró.
Minnst 600 sýni verða tekin úr villtum fuglum og alifuglum víða um land á næstu mánuðum í því skyni að leita að fuglaflensusmiti.
Þá telja sérfræðingar ólíklegt að menn smitist af fuglaskít eða af gæludýrum sem hafa átt við fuglshræ.
Fuglaflensuveiran hefur ekki greinst í sýnum úr villtum fuglum á Íslandi, en lögð er áhersla á að veiran greinist um leið og hún berst hingað.
Sala á alifuglakjöti hefur ekki dregist saman.
Hins vegar óttast alifuglabændur að það kunni að gerast, sérstaklega nú þegar sjúkdómurinn hefur greinst í nágrannalöndum.